Document ID: 32001D0181

Komisijas Lēmums
(2001. gada 22. februāris),
ar kuru groza I pielikumu Padomes Lēmumam 91/666/EEK, ar ko izveido Kopienas mutes un nagu sērgas vakcīnu rezerves, un ar kuru atjaunina Lēmumu 2000/112/EK attiecībā uz antigēnu rezervju sadali pa antigēnu bankām
(izziņots ar dokumenta numuru C(2001) 425)
(Dokuments attiecas uz EEZ)
(2001/181/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 11. decembra Lēmumu 91/666/EEK, ar ko izveido Kopienas mutes un nagu sērgas vakcīnu rezerves [1], kurā jaunākie grozījumi izdarīti ar Lēmumu 1999/762/EK [2], un jo īpaši tā 7. un 9. pantu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [3], kurā jaunākie grozījumi izdarīti ar Regulu (EK) Nr. 1258/1999 [4], un jo īpaši tā 14. pantu,
tā kā:
(1) Saskaņā ar Lēmumu 91/666/EEK antigēnu iepirkums ir daļa no Kopienas rīcības, lai izveidotu Kopienas mutes un nagu sērgas vakcīnu rezerves.
(2) Lēmuma 91/666/EEK I pielikumā ir norādīti mutes un nagu sērgas vīrusa antigēna daudzumi un apakštipi, kas jāglabā Kopienas antigēnu rezervēs.
(3) Epidemioloģiskās situācijas spiesta, kā arī pēc Pasaules references laboratorijas ieteikuma attiecībā uz mutes un nagu sērgu, Pērbraita, Apvienotā Karaliste, un pēc ekspertu grupas ieteikuma, kas izveidota, lai pārskatītu dažus noteikumus Direktīvā 85/511/EEK [5], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, Kopiena ir iepirkusi mutes un nagu sērgas vīrusa antigēna dažādu apakštipu vienība.
(4) Ar Komisijas 1993. gada 5. novembra Lēmumu 93/590/EK par Kopienas mutes un nagu sērgas antigēnu iepirkumu Kopienas rīcībā attiecībā uz mutes un nagu sērgas vakcīnu rezervēm [6], kurā jaunākie grozījumi izdarīti ar Lēmumu 2000/112/EK [7], ir veikti pasākumi mutes un nagu sērgas vīrusa A5, A22 un O1 antigēnu pirkšanai.
(5) Ar Komisijas 1997. gada 23. maija Lēmumu 97/348/EK par Kopienas mutes un nagu sērgas antigēnu iepirkumu un par vakcīnu pret mutes un nagu sērgu pagatavošanu, ražošanu, iepildīšanu flakonos un izplatīšanu [8], kurā jaunākie grozījumi izdarīti ar Lēmumu 2000/112/EK, ir veikti pasākumi mutes un nagu sērgas vīrusa A22-Iraq, C1 un ASIA1 antigēnu pirkšanai.
(6) Ar Komisijas 1999. gada 17. decembra Lēmumu 2000/77/EK par Kopienas mutes un nagu sērgas antigēnu iepirkumu un par vakcīnu pret mutes un nagu sērgas pagatavošanu, ražošanu, iepildīšanu flakonos un izplatīšanu [9] ir veikti pasākumi, lai iepirktu mutes un nagu sērgas vīrusa A-Iran 96, A-Iran 99, A-Malaysia 97, SAT 1, SAT 2 (Austrumāfrikas un Dienvidāfrikas celmi) un SAT 3 antigēnu noteiktos daudzumos.
(7) Ar Komisijas 2000. gada 8. septembra Lēmumu 2000/569/EK par Kopienas mutes un nagu sērgas antigēnu iepirkumu un par vakcīnu pret mutes un nagu sērgas pagatavošanu, ražošanu, iepildīšanu flakonos un izplatīšanu [10] ir veikti pasākumi, lai papildus iepirktu mutes un nagu sērgas vīrusa A22-Iraq, O1-Manisa, ASIA 1-Shamir, A-Malaysia 97, SAT 1, SAT 2 (Austrumāfrikas un Dienvidāfrikas celmi) un SAT 3 antigēnu.
(8) Lēmuma 91/666/EEK I pielikums ir jāpielīdzina Kopienas iepirkumiem, kas veikti, ņemot vērā epidemioloģiskās situācijas attīstību.
(9) Ir lietderīgi arī atjaunināt Lēmuma 2000/112/EK pielikumu, ar ko nosaka tādu antigēnu rezervju sadali pa antigēnu bankām, kuras izveidotas ar Kopienas rīcību attiecībā uz mutes un nagu sērgas vakcīnu rezervēm, un ar ko groza Lēmumus 93/590/EK un 97/348/EK.
(10) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmuma 91/666/EK I pielikumu aizstāj ar šā lēmuma I pielikumu.
2. pants
Lēmuma 2000/112/EK pielikumu aizstāj ar šā lēmuma II pielikumu.
3. pants
Šis lēmums ir adresēts dalībvalstīm.
Briselē, 2001. gada 22. februārī

Labels: 7
18
0
6